उत्साहित छात्र निर्धारित समय से पहले ही मतदान केन्द्रों पर पहुंच गए। इस कारण कई मतदान केन्द्रों के बाहर लम्बी कतार लग गई। चुनाव प्रचार के दौरान विभिन्न प्रत्याशियों के समर्थकों के बीच हुई झड़पों के पश्चात पुलिस ने परिसर के चारों तरफ कड़ी सुरक्षा घेरा बना दिया। मुख्य गेट पर गहन जांच पड़ताल के बाद ही छात्रों को अंदर प्रवेश करने की अनुमति प्रदान की गई। विश्वविद्यालयों के सभी परिसरों से काफी दूरी पर विभिन्न प्रत्याशियों के समर्थक खड़े थे और वे मतदान करने पहुंच रहे छात्रों से अपने पक्ष में मतदान करने की अपील कर रहे थे। अधिकांश प्रत्याशी मतदान प्रतिशत बढ़ाने के लिए अपने समर्थकों को घर से बाहर निकल मतदान केन्द्र तक पहुंचने के लिए प्रेरित कर रहे थे। अपने-अपने समर्थकों को मतदान केन्द्रों तक लाने के लिए प्रत्याशियों ने पूरी ताकत लगा दी। सुबह से ही प्रत्याशियों के वाहन शहर में दौड़ते नजर आए। वे मतदाता तक पहुंच उसे अपने साथ लेकर मतदान केन्द्र तक पहुंचने का प्रयास कर रहे थे।